SL Uradni list Evropske unije CE 259/29

Načrtovanje izvedbe 10. Evropskega razvojnega sklada

P6_TA(2008)0171

Resolucija Evropskega parlamenta z dne 23. aprila 2008 o načrtovanju izvedbe 10. Evropskega razvojnega sklada (2007/2138(INI))

(2009/C 259 E/06)

Evropski parlament,

— ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000 (1) („sporazum iz Cotonouja“),

— ob upoštevanju notranjega sporazuma med predstavniki vlad držav članic, ki so se sestali v okviru Sveta, o financiranju pomoči Skupnosti v okviru večletnega finančnega okvira za obdobje 2008–2013 v skladu s Sporazumom o partnerstvu AKP-ES in o dodelitvi finančne pomoči čezmorskim državam in ozemljem, za katera se uporablja četrti del Pogodbe ES (2),

— ob upoštevanju Uredbe Sveta (ES) št. 617/2007 z dne 14. maja 2007 o izvajanju 10. evropskega razvojnega sklada v okviru Sporazuma o partnerstvu AKP-ES (3),

— ob upoštevanju člena 45 svojega Poslovnika,

— ob upoštevanju poročila Odbora za razvoj ter mnenj Odbora za zunanje zadeve in Odbora za proračun (A6-0042/2008),

A. ker je načrtovanje izvedbe 10. evropskega razvojnega sklada (ERS) povezano z zaključkom postopka ratifikacije vseh držav članic EU ter dveh tretjin članic skupine afriških, karibskih in pacifiških držav (AKP) najkasneje 30. novembra 2007 in začetkom veljavnosti 1. januarja 2008 (člen 93(3) sporazuma iz Cotonouja),

B. ker „klavzula o zapadlosti“ ne omogoča več izkoriščanja neporabljenih sredstev iz prejšnjih ERS,

C. ker se je Komisija zavezala, da bodo sredstva iz 9. ERS v celoti porabljena pred 31. decembrom 2007,

D. ker je ERS do zdaj še vedno izključen iz proračuna EU kljub zahtevam Evropskega parlamenta za njegovo vključitev v proračun,

E. ker Evropski parlament in nacionalni parlamenti ne izvajajo uradnega nadzora nad ERS, ki ni vključen v proračun EU, kar pomeni demokratični primanjkljaj,

F. ker študija Komisije v 64 državah AKP o združevanju nevladnih akterjev pri načrtovanju programa 10. ERS kaže, da so bile vse države obveščene, vendar je pravo sodelovanje potekalo le v polovici držav zajetih v študiji,

G. ker se upošteva oblikovanje novega strateškega partnerstva Afrika-EU in akcijskega načrta 2008–2010, ki temelji na „načelih enotnosti Afrike, soodvisnosti Afrike in Evrope, skupnem prilagajanju in odgovornosti, spoštovanju človekovih pravic in načel demokracije, pravne države in pravice do razvoja“, na vrhunskem srečanju EU-Afrika v Lizboni (8. in 9. decembra 2007) in ob tej priložnosti sprejetje skupne deklaracije Evropskega parlamenta in vseafriškega parlamenta, ki poziva k okrepitvi vloge parlamentov v novi strategiji,

H. ker se upoštevajo politične obveznosti EU in držav članic v zvezi z razvojno pomočjo, zlasti v korist Afrike, ter učinkovitostjo pomoči,

I. ker se je obveznost EU za zvišanje pomoči za trgovino povečala na 2 000 000 000 EUR na leto do leta 2010 (1 000 000 000 EUR prispeva Komisija, 1 000 000 000 EUR države članice),

J. ker se upošteva okvirna razdelitev sredstev iz 10. ERS, in sicer približno 30 % za splošno proračunsko pomoč, 30 % za infrastrukturo, 15 % za upravljanje (vključno za ohranjanje miru in varnosti), 8 % za kmetijstvo in razvoj podeželja, 8 % za socialni sektor in socialno kohezijo, medtem ko se preostanek porazdeli med gospodarski razvoj, institucionalno pomoč in okolje,

K. ker se je del sredstev iz 10. ERS, namenjen sektorjema osnovnega izobraževanja in zdravstva, rahlo zmanjšal glede na sredstva iz 9. ERS,

Pomen in cilji 10. ERS

1. poudarja pomen izziva, ki ga predstavlja izvajanje ERS v obdobju 2008–2013, zlasti v zvezi s politično obveznostjo EU in držav članic glede razvojne pomoči, med prehodom k prenovi partnerstva med Evropo in Afriko ter prispevkom EU k uresničitvi razvojnih ciljev novega tisočletja do leta 2015;

2. v celoti podpira poglavitni cilj sodelovanja, določen v členu 1 Uredbe (ES) št. 617/2007, ki je „izkoreninjenje revščine v partnerskih državah in regijah v okviru trajnostnega razvoja, vključno z doseganjem razvojnih ciljev tisočletja“; se mu zdi izredno pomembno, da se ti prednostni cilji preoblikujejo v otipljiva dejanja preko vseh instrumentov in načinov izvajanja, predvidenih v omenjeni uredbi, ter obžaluje, da so le delno vključeni v določbe strateških dokumentov držav in strateških dokumentov regij;

3. zahteva, da se izvajanje ERS šteje v okvir mednarodnih obveznosti EU iz člena 177(3) Pogodbe ES;

4. vztraja, da je izvajanje ERS usklajeno s priporočili programa Združenih narodov za razvoj v zvezi z uporabo javne razvojne pomoči in da se iz načrtovanja izključi vsaj vsak ukrep, ki ne izpolnjuje veljavnih meril za javno razvojno pomoč, ki jih določa Odbor za razvojno pomoč Organizacije za gospodarsko sodelovanje in razvoj; zahteva ustrezno spremembo člena 2(3) Uredbe (ES) št. 617/2007;

5. z zadovoljstvom pozdravlja skrb za poenostavitev in usklajevanje, ki je sprožila pripravo nove Uredbe (ES) št. 617/2007; meni, da mora ta skrb za uskladitev instrumenta za razvojno sodelovanje (4) prispevati k okrepitvi vloge Parlamenta pri spremljanju in nadzoru izvajanja ERS;

6. je naklonjen vključitvi ERS v proračun EU, da bi okrepili skladnost, preglednost in učinkovitost razvojnega sodelovanja ter zagotovili demokratičen nadzor nad njim; poudarja, da je vključitev ERS v proračun tudi ustrezen odziv na ponavljajoče se zaplete, povezane s težavnostjo in počasnostjo medvladnega procesa ratifikacije; poziva Svet, naj predvidi vključitev ERS v proračun kot del vmesnega pregleda finančnega okvira leta 2009;

7. pozdravlja črtanje člena 179(3) Pogodbe ES, ki ERS izključuje s področja uporabe te pogodbe, v izbonski pogodbi, s čimer se omogoči vključitev ERS v proračun EU;

8. poudarja svojo zavezanost usklajenosti razvojne politike in evropskim obveznostim za zagotavljanje, da cilji razvojne politike niso v nasprotju z drugimi cilji politike EU, ki vplivajo na to politiko (trgovina, okolje, varnost, kmetijstvo itd.);

9. poziva Komisijo, naj nameni večjo pozornost izseljevanju kvalificirane delovne sile iz držav AKP v EU in predlaga ustrezne ukrepe, s katerimi ji bo pomagala ostati ali vrniti se v domovino;

10. poudarja svojo zavezanost načelom lastništva in udeležbe, ki so bistvo sporazuma iz Cotonouja in evropskega soglasja o razvoju (5);

Časovni načrt

11. poziva države AKP, ki tega še niso storile, naj ratificirajo notranji sporazum in revidirani sporazum iz Cotonouja, da bi se 10. ERS začel izvajati čim prej;

12. je seznanjen z zavezo Komisije, da bodo sredstva iz 9. ERS v celoti porabljena do zastavljenega roka 31. decembra 2007; poziva Komisijo, naj sprejme potrebne ukrepe za to, da noben del sredstev ne bo „zapadel“ in da se zagotovi neprekinjeno financiranje;

13. poudarja, da ta omejevalni časovni načrt ni dopustil polne udeležbe civilne družbe in parlamentov pri načrtovanju ter vztraja, naj se te pomanjkljivosti iz procesa posvetovanja popravijo v fazi izvajanja;

Strateški dokumenti in prednostna področja ukrepanja

14. poudarja, da se mora za doseganje ciljev iz člena 1 Uredbe (ES) št. 617/2007 v načrtovanju programov dati prednost ukrepom za zmanjšanje revščine, s posebnim poudarkom na področjih, povezanih z razvojnimi cilji tisočletja, kot so socialni sektorji, zlasti zdravju in osnovnemu izobraževanju; poudarja, da bi morala obveznost, prevzeta v okviru instrumenta za razvojno sodelovanje, da se 20 % sredstev nameni področju zdravja in osnovnega izobraževanja do leta 2009, veljati za vse izdatke evropske razvojne politike, vključno z ERS, zaradi uskladitve;

15. je seznanjen z namenom Komisije, da ta cilj doseže s proračunsko podporo, vendar obžaluje, da ni bila skupaj z državami prejemnicami izdelana globalna strategija za vključitev zdravstvenega in izobraževalnega sektorja med prednostne naloge v strateških dokumentih držav; poziva, naj se to vprašanje znova pretehta ob vmesnemu pregledu doseganja cilja 20 %;

16. poudarja, da je mogoče trajno zmanjšati revščino le v razmerah trajnostnega gospodarskega, družbenega in okoljskega razvoja; razen tega poudarja, da morajo biti vse dejavnosti ERS del razvojnega procesa s ciljem ustvarjanja močnega gospodarstva, ki varuje okolje in vsem zagotavlja osnovne storitve socialnega varstva;

17. poudarja, da trajnostnega razvoja v celoti ni mogoče doseči v vojnih razmerah, civilnih sporih ali med politično nestabilnostjo; zato meni, da bi morale imeti prednost širjenje demokracije in prizadevanje za ohranitev ali podporo miru, pravne države, stabilne in demokratične institucije ter tudi popolno spoštovanje človekovih pravic;

18. meni, da bi morali biti strateški dokumenti držav predmet demokratičnega nadzora, torej se ne bi izdelali in izvajali brez parlamentarnega nadzora; meni, da je prenos strateških dokumentov držav v skupno parlamentarno skupščino AKP-EU pomemben prispevek k doseganju lastništva, enega od ciljev sporazuma iz Cotonouja, in je pozitiven korak pri dodeljevanju institucionalnih pristojnosti skupni parlamentarni skupščini AKP in Evropskemu parlamentu v okviru komitologije; poziva Komisijo, da skupni parlamentarni skupščini zagotovi materialna sredstva za dobro opravljanje njenega dela v zvezi s strateškimi dokumenti držav in da poročilo Komisije o spremljanju obravnava njena mnenja;

19. obžaluje, da Uredba (ES) št. 617/2007 ob pripravi spremljanja in presoje strateških dokumentov držav izrecno ne predvideva udeležbe Evropskega parlamenta, nacionalnih parlamentov, lokalnih organov in nevladnih akterjev niti posvetovanja z njimi; poziva Svet in Komisijo, naj takšno posvetovanje sistematično vključita v načrtovanje programov;

Vprašanja, povezana s spolom

20. obžaluje, da ta tema ni ostala specifično področje ukrepanja; poziva, naj se ta odločitev znova pretehta ob vmesnem pregledu izvajanja ERS v soglasju partnerskih držav AKP;

21. poziva Komisijo, naj spoštuje obveznosti v zvezi z enakostjo spolov v ključnih dokumentih politike, kot so Evropsko soglasje o razvoju in skupna strategija Afrika-EU ter seveda sporazum iz Cotonouja, ter tako zagotovi, da bodo vprašanja, povezana s spolom, med prednostnimi področji politik partnerstva AKP-EU, z ustrezno pozornostjo in financiranjem v okviru vključevanja tega načela v politike; vztraja pri večji vidnosti vprašanja vidika spola tako, da se v letno poročilo Komisije doda novo poglavje in uvedejo specifični kazalniki, kar bo omogočilo boljše spremljanje doseženega napredka in nadzor nad njim;

Proračunska podpora

22. meni, da lahko proračunska podpora prispeva k izkoreninjenju revščine in doseganju razvojnih ciljev tisočletja, zlasti kadar so sredstva osredotočena na sektor osnovnega zdravja in izobraževanja; skupaj s Komisijo si želi, da se proračunska pomoč opredeli kot vzvod za povečanje dela nacionalnih proračunov, namenjenega tem sektorjem;

23. želi spomniti, da je proračunska podpora učinkovita in legitimna ob izpolnjevanju strogih predpogojev, zlasti ob okrepljenem sodelovanju med donatorji na eni strani in na drugi strani ob delovanju po demokratičnih pravilih, dobrem upravljanju in če upravljanje z javnimi financami v državi prejemnici nadzira demokratično izvoljen parlament; poziva Komisijo, naj navedene pogoje natančno upošteva, preden se obveže za kakršen koli program proračunske podpore;

24. pozdravlja zavezanost Komisije, da poveže proračunsko pomoč neposredno z napredkom pri uresničevanju razvojnih ciljev novega tisočletja in da spodbuja uresničevanje razvojnih ciljev novega tisočletja s pogodbami razvojnih ciljev novega tisočletja, ki predvidevajo zagotovljeno financiranje v daljšem obdobju, kar prispeva k okrepitvi predvidljivosti pomoči;

25. poziva, da se ocena proračunske pomoči na podlagi zanesljivih in preglednih kazalnikov ter kazalnikov, ki omogočajo merjenje napredka razvojnih ciljev novega tisočletja, vključi v letno poročilo, ki se predloži Evropskemu parlamentu, skupni parlamentarni skupščini AKP, nacionalnim parlamentom in nevladnim akterjem;

26. poziva, naj se znotraj proračunske podpore namenijo posebna sredstva krepitvi zmogljivosti vseh parlamentov držav AKP za proračunsko spremljanje;

Motivacijski delež

27. želi spomniti na svojo predanost spodbujanju dobrega upravljanja, zato podpira načelo „premije za dobro upravljanje“ v političnem dialogu iz člena 8 sporazuma iz Cotonouja pod pogojem, da so merila in načini njegovega izvajanja jasni in pregledni;

28. ugotavlja, da se z več merili, ki jih je Komisija opredelila za dodelitev motivacijskega deleža, daje prednost interesom Severa, in nasprotuje vsakršni obliki pogojevanja pomoči, ki ne temelji izključno na merilih dobrega upravljanja;

29. izraža zaskrbljenost glede razlage meril gospodarskega in socialnega upravljanja; nasprotuje postavljanju „skritih pogojev“ na gospodarskem in socialnem področju ter meni, da analiza zakonodaje in javne politike na tem področju ne sme privesti do zahtev po liberalizaciji in deregularizaciji; priporoča, da se profilom upravljanja dodajo merila, povezana z obstojem in kakovostjo javnih storitev; želi spomniti, da stališče držav ali regij AKP o končni odločitvi o sodelovanju v sporazumih o gospodarskem partnerstvu ne sme biti merilo;

30. poziva Komisijo, da pojasni postopek odločanja, ki ureja dodelitev sredstev motivacijskega deleža, in oblikuje predloge za zagotavljanje informacij Evropskemu parlamentu in nevladnim akterjem na tem področju;

Regionalno povezovanje, pomoč za trgovino in sporazumi o gospodarskem partnerstvu

31. želi spomniti, da se je Evropska unija zavezala, da bo povečala pomoč za trgovino na 2 000 000 000 EUR letno in 50 % te dodatne pomoči namenila državam AKP, to povečanje pa se mora kriti iz dodatnih sredstev; pripisuje velik pomen spoštovanju zavez Evropske unije glede pomoči za trgovino in poziva Komisijo in Svet, naj povzameta trenutno stanje zavez Evropske unije in držav članic za doseganje tega cilja;

32. vztraja pri tem, da so vse države in regije AKP, neodvisno od njihove končne odločitve o sodelovanju v sporazumih o gospodarskem partnerstvu, enakopravno udeležene pri financiranju regionalnih programov združevanja; nasprotuje kakršnemu koli pogojevanju pri dodeljevanju omenjenih sredstev, povezanemu s sodelovanjem v sporazumih o gospodarskem partnerstvu;

33. ponovno poziva, da se posebne potrebe, povezane s prilagajanjem gospodarstev držav AKP na sporazume o gospodarskem partnerstvu, zajamejo v dodatnih sredstvih ERS;

Sodelovanje

34. poudarja, da je naknadna obravnava razrešnice ERS v Evropskem parlamentu nezadostna oblika demokratičnega nadzora in poziva Svet, naj ob pričakovanju vključitve ERS v proračun EU Parlamentu nameni institucionalno vlogo v celotnem postopku spremljanja in vrednotenja načrtovanja programov;

35. obžaluje, da je opredelitev pravil o vlogi akterjev v programiranju pomoči Skupnosti še posebej ohlapna in dvoumna (glej člen 2(3) Uredbe (ES) št. 617/2007); poziva, naj predstavniki Evropskega parlamenta, nacionalnih parlamentov, lokalnih organov in nedržavnih akterjev sodelujejo v procesu programiranja, spremljanja in nadzora izvajanja ERS;

36. poziva nacionalne parlamente držav EU in AKP, naj izvajajo dosleden parlamentarni nadzor nad izvršnimi organi glede načrtovanja programov ERS; poziva Komisijo, naj zagotovi dejavno posvetovanje z nacionalnimi parlamenti pri vseh korakih oblikovanja in spremljanja strateških dokumentov;

37. ponovno izraža svojo podporo zahtevi skupne parlamentarne skupščine, ki jo je izrazila na svojem 9. zasedanju aprila 2005, da se v interesu trajnostne krepitve dobrega upravljanja, pravne države, demokratičnih struktur in sodelovanja med vlado in opozicijo v pluralističnih demokracijah, ki temeljijo na svobodnih volitvah, ustrezen delež sredstev ERS nameni izobraževanju in političnemu usposabljanju poslancev ter političnih, gospodarskih in socialnih voditeljev;

Spremljanje in vrednotenje rezultatov

38. poziva k posvetovanju z Evropskim parlamentom, nacionalnimi parlamenti in nevladnimi akterji leta 2010 ob vmesni presoji izvajanja ERS in obveščanju Evropskega parlamenta o rezultatih vmesne ocene sklada za spodbujanje naložb;

39. z zadovoljstvom ugotavlja, da je Komisija pripravila letno poročilo o uporabi pomoči iz naslova ERS, ki je bilo posredovano Evropskemu parlamentu, in ga bo zelo pozorno preučil z vidika učinka pomoči na izkoreninjenje revščine in prispevek k doseganju razvojnih ciljev tisočletja; poziva, da ga prejmejo tudi skupna parlamentarna skupščina, nacionalni parlamenti in predstavniki nevladnih akterjev;

40. pozdravlja namen Komisije in Evropske investicijske banke, da bosta redno ocenjevali rezultate, s posebnim poudarkom na doseženem napredku pri uresničevanju razvojnih ciljev novega tisočletja, in med ocenjevanjem pomoči Skupnosti povezali vse zadevne akterje, vključno z nevladnimi akterji, kar seveda vključuje Evropski parlament, nacionalne parlamente in skupno parlamentarno skupščino; poziva Komisijo, naj pojasni, na kakšen način in kako pogosto se bodo ocenjevanja izvajala;

41. poudarja, da so v času krize ali konflikta izkušnje ter strokovno znanje poslancev in predstavnikov civilne družbe toliko bolj potrebni, in poziva Komisijo, naj se posvetuje z njimi pred sprejetjem posebnih ukrepov iz člena 8(2) Uredbe (ES) št. 617/2007;

Učinkovitost pomoči

42. je izrazil zadovoljstvo, da je bila omenjena pariška deklaracija o učinkovitosti razvojne pomoči, in vztraja pri usklajevanju načrtovanja izvajanja ERS na podlagi priporočil iz te deklaracije; vendar poudarja, da oblikovanje uravnoteženega in enakovrednega partnerstva med EU in AKP ne more temeljiti le na usklajevanju in prilagajanju donatorjev, ampak mora spodbujati zlasti medsebojne obveznosti in vzajemno zavezanost, zlasti v zvezi z upravljanjem;

43. spodbuja Komisijo, naj udejanji svojo namero natančnega spremljanja napredka na tem področju in pripravi posebno poročilo v okviru priprav na vrhunsko srečanje v Akri septembra 2008; poziva, naj se o presoji učinkovitosti redno pripravlja poročila in se jih posreduje Evropskemu parlamentu;

44. se zaveda, da so prizadevanja Komisije za pospešitev izplačil sredstev omogočila občutno večjo stopnjo izvajanja ERS; vendar poudarja, da je na tem področju še potreben napredek, in poziva države članice, naj k tem dejavno prispevajo; poziva Komisijo, naj vsake tri mesece posreduje povzetek izplačil sredstev Evropskemu parlamentu in skupni parlamentarni skupščini;

45. se popolnoma strinja z željo po okrepitvi predvidljivosti pomoči v okviru izvajanja ERS;

Mirovna pomoč za Afriko

46. trdno podpira mirovno pomoč za Afriko in poziva, naj pravila o upravljanju tega instrumenta pomenijo okrepitev političnega partnerstva med EU in Afriško unijo v skladu s smernicami nove skupne strategije EU-Afrika;

47. poudarja, da je treba mirovno pomoč za Afriko obravnavati kot instrument skupne zunanje in varnostne politike, ki ne temelji na razvoju po merilih Odbora za razvojno pomoč; v zvezi s tem močno obžaluje odločitev Sveta z dne 11. aprila 2006, ki določa financiranje mirovne pomoči iz ERS;

48. poziva Komisijo in Svet, naj predvidita nadomestno obliko financiranja, najkasneje ob presoji postopka financiranja mirovne pomoči za Afriko, ki naj bi se izvedla leta 2010; poziva, naj se v okviru te presoje posvetujeta z njim;

49. poziva k posvetovanju z Evropskim parlamentom in skupno parlamentarno skupščino o akcijskem programu za obdobje 2008–2010 in letnem poročilu Komisije o uporabi sredstev;

Sofinanciranje in skladnost z drugimi instrumenti

50. odobri možnost, ki jo omogoča načrtovanje izvajanja 10. ERS, za sofinanciranje razvojnih projektov z državami članicami ali drugimi donatorji sredstev;

51. priporoča, da se to omogoči drugim finančnim instrumentom EU, in ponovno poziva, da se oblikuje nov vseafriški finančni okvir, ki bo načrtovan in predvidljiv ter bo temeljil na sredstvih ERS, tematskih instrumentih razvojnega sodelovanja in instrumentu evropske sosedske politike, za financiranje in podporo izvajanju nove skupne strategije EU-Afrika;

52. želi, da se začnejo izvajati skupni programi AKP-EU na podlagi sofinanciranja, s čimer bi se skupaj odzvali na glavne svetovne izzive, kot so dostop do svetovnih javnih dobrin ali podnebne spremembe, in prispevali h krepitvi partnerske politike v okviru sporazuma iz Cotonouja;

*

* *

53. naroči svojemu predsedniku, naj to resolucijo posreduje Svetu in Komisiji.

(1) UL L 317, 15.12.2000, str. 3. Revidiran sporazum s sporazumom, podpisanim 25. junija 2005 (UL L 209, 11.8.2005, str. 27).

(2) UL L 247, 9.9.2006, str. 32.

(3) UL L 152, 13.6.2007, str. 1.

(4) Uredba (ES) št. 1905/2006 Evropskega parlamenta in Sveta z dne 18. decembra 2006 o vzpostavitvi instrumenta za financiranje razvojnega sodelovanja (UL L 378, 27.12.2006, str. 41).

(5) Skupna izjava Sveta in predstavnikov vlad držav članic v okviru Sveta ter Evropskega parlamenta in Komisije o razvojni politiki Evropske unije „Evropsko soglasje“ (UL C 46, 24.2.2006, str. 1).